《陆著作挽歌》
唐代·储光羲

世业江湖侧，郊原休沐处。独言五日归，未道千秋去。

乡亭春水绿，昌阁寒光暮。昔为昼锦游，今成逝川路。

归路秦城下，寒云惨平田。故园沧海边，绿柳覆平川。

送客异他日，还舟殊昔年。华亭有明日，长向陇头悬。

剑水千人石，荆江万里流。英英有君子，才德满中州。

明道俟良佐，惟贤初薄游。生涯一朝尽，寂寞夜台幽。

金堂策令名，仙掖居清位。鸣玉朝双阙，垂缨游两地。

朝夕既论思，春秋仍书事。何言鲁声伯，忽下琼珠泪。

令德弃人世，明朝降宠章。起居存有位，著作没为郎。

寒水落南浦，月华虚北堂。松门一长想，仿佛见清扬。

作者简介：储光羲（约706—763）唐代官员，润州延陵人，祖籍兖州。田园山水诗派代表诗人之一。开元十四年（726年）举进士，授冯翊县尉，转汜水、安宣、下邽等地县尉。因仕途失意，遂隐居终南山。后复出任太祝，世称储太祝，官至监察御史。安史之乱中，叛军攻陷长安，被俘，迫受伪职。乱平，自归朝廷请罪，被系下狱，有《狱中贻姚张薛李郑柳诸公》诗，后贬谪岭南。江南储氏多为光羲公后裔，尊称为“江南储氏之祖”。